Odôvodnenie nezrušenia verejného obstarávania podľa § 57 ods. 2 ZVO

Verejný obstarávateľ vyhlásil verejné obstarávanie zverejnením Oznámenia o vyhlásení verejného obstarávania vo vestníku Európskej únie zo dňa 25.02.2022 pod č. 2022/S 040-100013 a vo Vestníku verejného obstarávania č. 58/2022 zo dňa 28.02.2022 pod zn. 15138 – MSP na predmet obstarávania – **Opravy asfaltových povrchov a práce na komunikáciách vo vlastníctve mesta Košice l. etapa**. Zákazka bola teda riadne zverejnená v oboch vestníkoch, takže o verejnom obstarávaní boli informovaní a mohli sa do neho zapojiť aj záujemcovia v rámci celej EÚ. Prístup k súťažným podkladom bol neobmedzený.

Verejný obstarávateľ potrebuje bezodkladne realizovať predmet zákazky, pretože predmetné cesty sú v takmer havarijnom stave, pričom zákazka bude financovaná formou dodávateľského úveru v trvaní 10 rokov.

Súťažné podklady si prevzalo 8 záujemcov a počas lehoty na predkladanie ponúk bolo predložených 9 žiadostí o vysvetlenie súťažných podkladov, pričom verejný obstarávateľ nepovažuje žiadnu z nich za takú, ktorá by mala za následok podstatnú zmenu v súťažných podkladoch. Z tohto dôvodu má verejný obstarávateľ za to, že súťažné podklady boli vypracované jednoznačne, presne a žiadny zo záujemcov k nim nemal zásadné pripomienky alebo námietky.

Aj napriek tomu bola verejnému obstarávateľovi doručená len jedna ponuka. Komisia ponuku riadne vyhodnotila a konštatovala, že uchádzačom predložený výkaz výmer je vypracovaný v súlade so zadaním a celková cena a lehota výstavby je pre verejného obstarávateľa výhodná a akceptovateľná. Zároveň uchádzač splnil stanovené podmienky účasti aj požiadavky na predmet zákazky a z tohto dôvodu komisia odporučila ponuku prijať.

Verejný obstarávateľ na základe odporúčania komisie prijal ponuku úspešného uchádzača a má za to, že ním stanovené podmienky a požiadavky sú primerané, súvisia s predmetom zákazky a nie sú diskriminačné ani neobmedzujú hospodársku súťaž, z čoho vyplýva, že nepredloženie ďalších ponúk môže súvisieť iba s nezáujmom hospodárskych subjektov o daný predmet zákazky, prípadne navrhovaný spôsob financovania. Zrušenie verejného obstarávania a jeho opakovanie by teda pravdepodobne neprinieslo žiadne nové ponuky.

Verejný obstarávateľ teda nemá dôvod na zrušenie vyhláseného procesu vereného obstarávania, nakoľko predložená ponuka uchádzača splnila všetky podmienky a požiadavky stanovené pre dané zadávanie, cenová ponuka je o 21% nižšia ako predpokladaná hodnota zákazky (994 170,90 EUR), a zároveň boli dodržané princípy rovnakého zaobchádzania, nediskriminácie uchádzačov ako aj princíp transparentnosti.

**Ing. Jaroslav Polaček**

Primátor mesta Košice